Mihál, Jozef, poslanec NR SR (2014-09-09):
Ďakujem za slovo ešte raz, pani predsedajúca. Vážený pán minister, chcem ešte využiť možnosť, keďže debata bola zaujímavá, košatá a zaznelo tu všeličo. Napríklad tu zaznelo, pán minister, neviem, ako vás to napadlo vytiahnuť, ja neviem, či teraz trafená hus zagágala, ale ja som to pochopil tak, že vy na mňa hovoríte, že ja obviňujem zamestnancov z ministerstva z neschopnosti. Tak som, správne som to pochopil? Čiže obvinili ste ma z toho, že ja obviňujem teda zamestnancov z ministerstva z neschopnosti načas pripraviť zákon. No tak, po prvé, tak to si teda vyprosujem, aby ste takéto niečo na moju adresu hovorili. Po druhé, kto chce, si veľmi presne a pozorne môže pozrieť záznam z môjho prvého vystúpenia, čo som tam povedal. Odporúčam, kolegovia, možnože sa dozviete zaujímavé veci o skrátenom legislatívnom konaní, ale v žiadnom prípade tam nenájdete ani jedno slovo o tom, že by som niečo hovoril o neschopných zamestnancoch ministerstva práce alebo neschopných programátoroch Sociálnej poisťovne. Práve naopak, hovoril som o tom, že preprogramovať nejaký jednoduchý vzorec na výpočet vianočného príspevku a pridať tam +12,26 eura, je naozaj veľmi jednoduché a určite to tí programátori za tých 30 alebo koľko dní dokážu. A teda, neviem, či teda pán generálny riaditeľ Sociálnej poisťovne so mnou súhlasí, alebo nie. Mal by, pretože ak by nesúhlasil, tak práve on by bol ten, kto by neveril svojim vlastným zamestnancom. Pán minister, povedal som vo faktickej poznámke, že vy ste neschopný a že vy tam spíte. A k tomu pridávam, že vedome klamete. Pretože tak ako tu povedal, tak ako tu povedal kolega Martin Chren, ktorý trafil klinec po hlavičke, o nič iné tu nejde, ako o to, že ste jednoducho mali ako politická strana SMER snem, konkrétne 28. 6., máte to pekne vyvesené na webovej stránke, kde ste schválili balíček opatrení na prospech ľudí. Výborne, tlieskam. A okrem iného sa tam dočítame, a teraz citujem z toho vášho materiálu, ktorý má nadpis Opatrenia na zlepšenie životnej úrovne ľudí, bod 4 Zvýšenie vianočného príspevku, popis: „zvýšenie vianočného príspevku reaguje na súčasnú nižšiu mieru valorizácie dôchodkov“. Čiže nehovorme o tom, že teraz Štatistický úrad niečo vyhlásil. A termín na splnenie tej úlohy, ktorú ste teda dostali, je 1. 10. 2014. Čiže zdôrazňujem, ešte raz opakujem slová Martina Chrena, o nič iné tu nejde, ako o to, že z nás robíte bláznov. Na tejto schôdzi Národnej rady pod zámienkou skráteného legislatívneho konania potrebujete splniť to, čo ste sa zaviazali, že 1. 10. má byť schválený zmenený zákon o vianočnom príspevku, a hľadáte si tu smiešne, detinské výhovorky. No ja teda naozaj ľutujem tých zamestnancov ministerstva, tých skutočne dobrých zamestnancov ministerstva, ktorí sú chtiac-nechtiac nútení v takejto kamufláži vám pomáhať, takto sa podieľať na vašich klamstvách. V dôvodovej správe vlády k návrhu na skrátené legislatívne konanie totiž to, ani s tou najväčšou lupou nenájdete zdôvodnenie: vážení priatelia, potrebujeme splniť záväzok, ktorý sme prijali na našom sneme 28. 6., nech sa deje, čo sa deje. Jednoducho v slovenskej ústave zatiaľ nie je schválená vedúca úloha strany SMER. A ak sa tak stane, potom si robte, čo chcete. Ale pokiaľ je Ústava Slovenskej republiky bez takéhoto nového čl. 4, ako bol voľakedy za komunistov, tak, prosím vás pekne, ústavu rešpektujte. Ak chcete niečo robiť pre ľudí, tak to robte, ale nie protiústavným spôsobom, spôsobom, ktorým porušujete zákony. A vedome klamete, pán minister. Bolo to tu dokázané a je to čierne na bielom, stačí sa pozrieť a stačí trošku rozmýšľať. Robíte z dôchodcov hlupákov, myslíte si, že vám naletia na vaše jednoduché priehľadné triky.